  Анжелика Тихонова корреспондент 2021-тӥ арын Удмуртиын 910 сюрс тоннаозь йӧл кыскыны чаклало. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Удмуртия 2016-тӥ арысен ини араз 1 миллион тонна йӧл кыскон ужпумез быдэстыны тырше. Нырысь-валысь чакланъёсъя, 2021-тӥ арын гуртын тыршисьёс солы эшшо 33 сюрс тонналы матэктозы. Миым сярысь ӵапак сомындалы йӧлзы йылыны кулэ вань категориосысь возёсъёсын. Гурт возёсъёс но фермер возёсъёс  туэ толшорысен коньывуонозь 716,6 сюрс тонна йӧл кыскизы ини. Кылем арен ӵошатыса, со 6,3 процентлы тросгес. Йӧлэз вузан 6,7 процентлы будӥз - йӧллэсь сиён-юонъёс поттӥсь заводъёсы 656,3 сюрс тонназэ келязы. Йӧл поттонын азьветлӥсьёс пӧлын Вавож, Шаркан но Можга ёросъёсысь возёсъёс. Ар кутсконысен соос оглом 185,5 сюрс тонна йӧл кыскизы. 1-тӥ шуркынмонлы лыдпусъёсъя, со элькунамы огъя поттэм йӧллэн ог ньыльмос люкетэз луэ.  Тодэ вайытом, 2021-тӥ арын Удмуртиын 9 сюрс гектар пала музъемъёсты гурт возёсэ берыктӥзы. Тегъёс: Ижкар Удмуртия гуртвозёс йӧл  